Oos-Londen: Raadslid skiet glo seun tydens voorval van huishoudelike geweldArgieffoto Die raadslid, wie se naam weerhou word ingeval daar strafregtelik teen hom opgetree gaan word, kan moontlik aangekla word van poging tot moord nadat hy sy seun Sondagmiddag tussen 14:00 en 15:00 tydens ŉ vermeende voorval van huishoudelike geweld geskiet het. Kapt. Stephen Marais, polisiewoordvoerder, het Dinsdag aan Maroela Media gesê die seun het glo ná ŉ vurige argument petrol in die huis, waar hy saam met sy ouers in die Buffalo Flats-woonbuurt woon, gegooi en aan die brand gesteek. “Die brand is geblus, maar die seun het intussen nog ŉ brand in die huis begin waarna die man twee skote op sy seun gevuur het,” het Marais gesê. Die seun is in albei sy bene getref. Die seun is op aanklagte van brandstigting in hegtenis geneem en word onder polisiebewaking in ŉ plaaslike hospitaal behandel. Sy naam mag nie bekend gemaak word voordat hy in die hof verskyn het nie. Marais het voorts gesê ŉ saak van poging tot moord is teen die raadslid aanhangig gemaak, maar dit is standaardprosedure. “Die raadslid is nie in hegtenis geneem nie. ŉ Dossier is wel oopgemaak en sal ná ons ondersoek aan die senior staatsaanklaer gestuur word sodat die staat kan beslis of daar strafregtelik teen die raadslid opgetree gaan word en of hy onder die omstandighede reg opgetree het om sy eie lewe en sy eiendom te beskerm.” Die polisie het op die vuurwapen beslag gelê en vir ballistiese toetse na Port Elizabeth gestuur.